Helle Sjelle (KF), 2010-06-22:
I dag andenbehandler vi lovforslaget L 224, der også er en del af dagpengereformen.
Det er jo næppe nogen overraskelse, at vi Konservative hele tiden har syntes rigtig godt om reformen.
Der er bestemt ikke tale om løftebrud fra vores side – det vil jeg gerne understrege – selv om Socialdemokratiet m.fl. hele tiden prøver at få det til at se sådan ud.
Gennem lang tid har vi Konservative været store fortalere for reformer, der får flere i arbejde til gavn for væksten, velstanden og dermed velfærden i Danmark.
Sagen er jo den, at vi går en fremtid i møde, hvor stadig færre unge skal forsørge stadig flere ældre danskere.
Hvis vi også i fremtiden skal have råd til offentligt finansieret velfærd, og det synes vi faktisk er vigtigt, så er vi nødt til at få flere danskere i den erhvervsaktive alder til at arbejde.
Det kan vi ikke være bekendt over for den enkelte, og det har vi som samfund ganske enkelt ikke råd til.
Dagpengereformen er et vigtigt skridt i retning af at få flere i arbejde.
Vi ved fra 1990'ernes socialdemokratiske dagpengereformer, at de arbejdsløse hurtigere finder sig et job, når dagpengeperioden forkortes.
I dag skal man have arbejdet 52 uger inden for de seneste 3 år for at optjene retten til dagpenge, men hvis man har opbrugt sin ret til dagpenge, får man ret til dagpenge igen ved blot at arbejde 26 uger.
Med forslaget vil det blive sådan, at de krav bliver harmoniseret, og det synes vi kun er ret og rimeligt.
Så har Socialdemokratiet og Socialistisk Folkeparti brugt rigtig meget krudt på at kritisere den her fornuftige reform, som regeringen med bred støtte er i gang med at gennemføre.
I stedet har de så fremhævet deres egen såkaldte fair løsning som en meget bedre model, og det synes jeg godt man kan sætte spørgsmålstegn ved.
Kort fortalt er »En Fair Løsning« ikke spor fair.
Forslaget går nemlig ud på at svinge pisken over de danskere, der dag efter dag leverer en solid indsats på det danske arbejdsmarked.
Danskere, der hver dag passer deres arbejde, kan se frem til både at skulle arbejde en hel uge mere om året og samtidig betale mere i skatter og afgifter.
Men heldigvis er opbakningen til en unfair løsning, som planen med rette burde kaldes i stedet, da også krakeleret.
Det virker, som om Socialdemokratiet fuldstændig har mistet forbindelsen til de hårdtarbejdende danskere.
Måske skulle de tage ud at tale med medlemmer af fagforeningen 3F i Århus og København.
I søndags sagde de bl.a. til Jyllands-Posten
: »Vi synes umådeligt dårligt om den idé. Industriarbejderne her i byen arbejder i forvejen næsten 40 timer om ugen i gennemsnit, og det er en gruppe, som er dårligt uddannet og hurtigt bliver nedslidt.« Gør den slags udtalelser slet ikke indtryk på Socialdemokratiet?
Åbenbart ikke.
Man vil hellere piske de i forvejen hårdtarbejdende danskere end sørge for, at flere af de danskere, der i dag lever af passiv forsørgelse, kommer i arbejde.
Vi Konservative vil altså hellere få flere i arbejde end presse dem, der allerede har et arbejde og forsørger sig selv.
Til sidst vil jeg blot endnu en gang understrege, at vi Konservative har valgt reformernes vej.
Vi arbejder for reformer, der kan få flere danskere i arbejde, i stedet for at presse de danskere, der allerede er i arbejde, til at arbejde endnu mere og endnu længere.
Derfor bakker vi fuldt og fast op om lovforslaget, som er en del af dagpengereformen, som efter vores opfattelse vil få flere i arbejde.